Man in hof oor oupa, kleindogters se moord - Maroela Media
'n 45-jarige man het Woensdag in 'n hof in Limpopo verskyn op drie aanklagte van moord, poging tot moord en brandstigting ná die moord op drie mense, twee dogtertjies en hul oupa.
Bongani Abraham Boshomane, ook van Sekgakgapeng waar die drie persone gesterf het, het in die Mahwelereng-landdroshof verskyn, het kol. Moatshe Ngoepe, woordvoerder van die polisie, gesê. "Sy aansoek om borgtog is afgekeur en die saak is tot 17 Oktober uitgestel vir verdere ondersoek."
Maroela Media het vroeër berig Boshomane is Dinsdagaand omstreeks 21:00 by Mogoto buite Zebediela aangekeer waar hy in 'n plaaslike kroeg weggekruip het. 'n Spesiale taakspan is aangestel om die saak te ondersoek.
Kamogelo Kekana (5), Sadie Kekana (2) en hul oupa Hendrick Kekana (64) is op 5 Oktober 2018 oorlede toe hul huis in Sekgakgapeng buite Mahwelereng met 'n petrolbom bestook is. Die familie, altesaam agt persone in die huis, was in die brand vasgekeer.
Brandbestryders kon van die familielede red, maar die twee dogtertjies het op pad na die hospitaal aan hul beserings beswyk. Hendrick is vandeesweek in die hospitaal oorlede.